Dalila pencetus bermulanya Op Global
Kuala Lumpur: Niat asal wanita ini mahu mendapatkan hak dan pembelaan untuk dua adiknya yang menjadi mangsa penderaan dan seksual ketika ditempatkan di sebuah rumah amal di bawah GISBH Holdings (GISBH).Namun, tindakan wanita itu yang mahu dikenali sebagai Dalila berjaya membongkar tembelang GISBH yang berselindung di sebalik perniagaan Islam.Menurut Dalila, 30-an, dia antara individu pertama membuat empat laporan polis sehingga Op Global dilancarkan, September lalu."Pada mulanya, saya hanya buat laporan untuk kes dua adik saya yang menjadi mangsa amang seksual dan liwat serta seorang yang berumur enam tahun ditekap dengan sudu panas pada 2021 hanya kerana mereka makan jajan pada waktu malam."Tidak sangka selepas empat laporan itu, ramai mangsa diselamatkan selepas Ketua Polis Negara bertindak," katanya pada sidang media di sini, hari ini.Katanya, sebelum tindakan itu dibuat, dia sudah berhubung dan berbincang dengan pihak atasan GISBH, namun tiada kata putus malah diugut dan difitnah."Saya diugut, malah keluarga diekori geng Remaja Pemuda Ummah (RPU)."Seorang ustazah buat laporan polis dakwa saya melacurkan adik perempuan saya.Bercerita lanjut, Dalila berkata, dia juga pernah menjadi mangsa eksploitasi kanak-kanak apabila dipaksa membawa tabung untuk mengutip sumbangan semasa menetap di pusat kebajikan di bawah GISBH."Masa itu saya fikir tempat itu asrama tetapi sebenarnya itu rumah pusat amal kebajikan."Saya dibawa pengurus di Sepang untuk mengutip derma dengan membawa tabung dengan sejumlah sasaran ditetapkan."Hanya dengan cara begitu saya dapat melihat dunia luar dan ragam masyarakat sedangkan kami tidak dibenarkan menggunakan telefon mahupun tengok televisyen untuk mengetahui dunia sebenar," katanya.Katanya, bukan dia saja, malah ramai lagi mangsa mengalami penderaan mental di GISBH."Mereka hanya DM (mesej langsung) saya saja kerana mereka tidak berani tampil," katanya.